**Mai nou**

*Lucia Stefanovici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dedicată domnului Paul Vinicius

Mai nou Samson acceptă de dragul Dalilei

să meargă la frizerie,

mai nou aceasta chiar îi spune:

„Uite, aşa trebuia să mă aştepţi atunci,

în Gara de Nord!”,

mai nou Ulise şi-a pus un cercel,

mai nou Penelopa face drumuri de dus-întors de acasă,

mai nou chiar îşi doreşte să aibă

vederea lui Homer,

mai nou se deschide în frunte o uşă,

mai nou chiar încep să văd cu ochii închişi,

tu,

mai nou,

tu,

la prima ta

tinereţe.